止謁先聖廟者
作者：孔平仲
朝代：宋

paragraphs: 高密古名城，其地近闕里。
弦歌聲相聞，往往重夫子。
學官雖荒凉，廟貌頗嚴偉。
上元施燈燭，下俗奠醪醴。
高焚百和香，競爇黄金紙。
所求乃福祥，此事最鄙俚。
朝廷謹庠序，五路茲焉始。
建宮以主之，不肖實當此。
澆敝皆掃除，安可循舊軌。
丁寧戒閽人，來者悉禁止。
嘗聞之魯論，丘之禱久矣。
生也既無求，歿豈享淫祀。
夜亭甚清虛，古柏自風起。
悅之以其道，吾祖當亦喜。